CELEX: 52021DP0130
Language: fi
Date: 2021-04-27 00:00:00
Title: Euroopan parlamentin päätös 27. huhtikuuta 2021 pakollista avoimuusrekisteriä koskevan Euroopan parlamentin, Euroopan unionin neuvoston ja Euroopan komission toimielinten välisen sopimuksen tekemisestä (2020/2272(ACI))

15.12.2021   
            
            
               FI
            
            
               Euroopan unionin virallinen lehti
            
            
               C 506/127
            
         
      P9_TA(2021)0130
      Toimielinten välinen sopimus pakollisesta avoimuusrekisteristä
      Euroopan parlamentin päätös 27. huhtikuuta 2021 pakollista avoimuusrekisteriä koskevan Euroopan parlamentin, Euroopan unionin neuvoston ja Euroopan komission toimielinten välisen sopimuksen tekemisestä (2020/2272(ACI))
      (2021/C 506/22)
      
         Euroopan parlamentti, joka
      
      
                  —
               
               
                  ottaa huomioon puheenjohtajakokouksen 9. joulukuuta 2020 tekemän päätöksen hyväksyä luonnos toimielinten väliseksi sopimukseksi pakollisen avoimuusrekisterin perustamisesta,
               
            
                  —
               
               
                  ottaa huomioon luonnoksen Euroopan parlamentin, Euroopan unionin neuvoston ja Euroopan komission toimielinten väliseksi sopimukseksi pakollisesta avoimuusrekisteristä, jäljempänä ”sopimus”,
               
            
                  —
               
               
                  ottaa huomioon Euroopan unionista tehdyn sopimuksen (SEU) 11 artiklan 1 ja 2 kohdan,
               
            
                  —
               
               
                  ottaa huomioon Euroopan unionin toiminnasta tehdyn sopimuksen (SEUT) 295 artiklan,
               
            
                  —
               
               
                  ottaa huomioon luonnoksen Euroopan parlamentin, Euroopan unionin neuvoston ja Euroopan komission poliittiseksi lausumaksi pakollista avoimuusrekisteriä koskevan toimielinten sopimuksen hyväksymisen yhteydessä, jäljempänä ”poliittinen lausuma”,
               
            
                  —
               
               
                  ottaa huomioon 16. huhtikuuta 2014 tehdyn Euroopan parlamentin ja Euroopan komission välisen sopimuksen avoimuusrekisteristä unionin toimintapolitiikkojen laatimiseen ja täytäntöönpanoon osallistuville organisaatioille ja itsenäisille ammatinharjoittajille, jäljempänä ”vuoden 2014 sopimus” (1),
               
            
                  —
               
               
                  ottaa huomioon 28. syyskuuta 2016 annetun komission ehdotuksen toimielinten sopimukseksi pakollisesta avoimuusrekisteristä (COM(2016)0627),
               
            
                  —
               
               
                  ottaa huomioon puheenjohtajakokouksen 15. kesäkuuta 2017 hyväksymän Euroopan parlamentin valtuutuksen neuvotella 28. syyskuuta 2016 annetusta komission ehdotuksesta toimielinten sopimukseksi pakollisesta avoimuusrekisteristä,
               
            
                  —
               
               
                  ottaa huomioon 14. syyskuuta 2017 antamansa päätöslauselman EU:n toimielinten avoimuudesta, vastuuvelvollisuudesta ja lahjomattomuudesta (2),
               
            
                  —
               
               
                  ottaa huomioon puheenjohtajakokouksen 27. heinäkuuta 2018 hyväksymät jäsenten käyttöön tarkoitetut uudet avoimuusvälineet,
               
            
                  —
               
               
                  ottaa huomioon 31. tammikuuta 2019 tekemänsä päätöksen Euroopan parlamentin työjärjestyksen osan I lukujen 1 ja 4, osan V luvun 3, osan VII lukujen 4 ja 5, osan VIII luvun 1, osan XII, osan XIV ja liitteen II muuttamisesta (3) ja erityisesti muutokset 11 ja 35 artiklaan,
               
            
                  —
               
               
                  ottaa huomioon työjärjestyksen 148 artiklan 1 kohdan,
               
            
                  —
               
               
                  ottaa huomioon perussopimus-, työjärjestys- ja toimielinasioiden valiokunnan mietinnön (A9-0123/2021),
               
            
                  A.
               
               
                  ottaa huomioon, että SEU:n 11 artiklan 2 kohdassa todetaan, että ”[t]oimielimet käyvät avointa ja säännöllistä vuoropuhelua etujärjestöjen ja kansalaisyhteiskunnan kanssa”;
               
            
                  B.
               
               
                  panee merkille, että covid-19-pandemian aiheuttama terveydellinen hätätila on synnyttänyt uusia edunvalvojien ja päätöksentekijöiden vuorovaikutuksen muotoja;
               
            
                  C.
               
               
                  toteaa, että unioni tulee maksamaan jäsenvaltioille eri muodoissa ennennäkemättömän määrän rahoitustukea pandemian seurausten lieventämiseksi ja että kaikki tähän liittyvät päätökset on tehtävä täysin avoimesti ja varmistaen unionin poliittisten päättäjien täyden vastuuvelvollisuuden;
               
            
                  D.
               
               
                  toteaa, että kansalaisten luottamuksen unionin toimielimiin olisi oltava mahdollisimman suuri; toteaa, että jotta tällainen luottamus voisi syntyä, sen tukena on oltava käsitys siitä, että edunvalvontaan sovelletaan tiukkoja eettisiä normeja ja että kansalaisten vaaleilla valitut unionin tason edustajat sekä komission jäsenet ja unionin virkamiehet ovat riippumattomia ja vastuuvelvollisia ja toimivat avoimesti; katsoo, että unionin toimielinten yhteinen riippumaton elin voisi tulevaisuudessa auttaa luomaan yhteisen eettisen kehyksen, jota sovelletaan unionin virkamiesten vuorovaikutukseen edunvalvojien kanssa; katsoo, että avoimuusrekisterin toiminnan yhteydessä olisi otettava tarvittaessa huomioon se, noudattavatko hakijat ja rekisteröityneet unionin arvoja ja yleisiä eettisiä normeja;
               
            
                  E.
               
               
                  toteaa, että yksittäiset toimet, joita parlamentti toteuttaa pannakseen sopimuksen täytäntöön, hyväksytään toimielimessä eri tasoilla ja eri muodoissa, puhemiehistön antamista täytäntöönpanosäännöistä työjärjestyksen muuttamiseen;
               
            
                  F.
               
               
                  toteaa, että sopimuksessa kukin kolmesta allekirjoittaneesta toimielimestä sitoutuu antamaan erillisen päätöksen, jolla rekisterin johtokunta, jäljempänä ”johtokunta”, ja rekisterin sihteeristö, jäljempänä ”sihteeristö”, valtuutetaan tekemään päätöksiä sen puolesta sopimuksen 9 artiklan ja 15 artiklan 2 kohdan mukaisesti;
               
            
         
            Tarkoitus ja soveltamisala
         
      
      
               
                  1.
               
               
                  pitää sopimusta myönteisenä uutena edistysaskeleena, jolla parannetaan edunvalvonnan eettisiä normeja; muistuttaa kuitenkin, että SEUT:n 295 artiklan nojalla ainoa toimielinten käytössä oleva keino on sopiminen keskinäisessä yhteistyössään sovellettavista menettelytavoista, minkä vuoksi niiden on turvauduttava valtaansa organisoida sisäinen toimintansa, jos ne haluavat luoda kolmansille osapuolille tosiasiallisen velvollisuuden rekisteröityä; muistuttaa olleensa jo pitkään sillä kannalla, että avoimuusrekisteri olisi parempi perustaa säädöksellä, sillä se on ainoa tapa tehdä siitä kolmansia osapuolia oikeudellisesti sitova;
               
            
               
                  2.
               
               
                  tähdentää poliittisen lausuman tavoin, että toimielimet sitoutuvat koordinoituun toimintamalliin, jolla vahvistetaan yhteistä avoimuuskulttuuria, jotta voidaan parantaa ja vahvistaa edunvalvonnan eettisyyttä; korostaa, että sopimuksen nojalla ja SEU:n 13 artiklan 2 kohdan mukaisesti toimielinten on tehtävä keskenään vilpitöntä yhteistyötä yhteistä kehystä kehittäessään ja että niiden olisi siksi pyrittävä mahdollisimman lujaan sitoutumiseen; huomauttaa, että sopimuksessa tarkoitetut toimenpiteet edustavat vähimmäistasoa ja että, jos asialle saadaan poliittinen tuki, niitä voitaisiin laajentaa ottaen samalla huomioon toimielinten välistä sopimusta koskevat nykyiset perustuslailliset ja oikeudelliset rajoitteet;
               
            
               
                  3.
               
               
                  toteaa jälleen, että on tarpeen jatkaa toimielinten välistä vuoropuhelua avoimuusrekisterin perustamiseksi unionin johdettuun oikeuteen sisältyvän oikeudellisesti sitovan säädöksen pohjalta;
               
            
               
                  4.
               
               
                  esittää, että Euroopan tulevaisuutta käsittelevässä konferenssissa keskusteltaisiin mahdollisuudesta vahvistaa itsenäinen oikeusperusta, jonka nojalla unionin lainsäätäjät voisivat hyväksyä tavallista lainsäätämisjärjestystä noudattaen unionin säädöksiä, joiden tarkoituksena on säätää sitovista eettisistä säännöistä, joita sovelletaan edunvalvojien vuorovaikutukseen unionin toimielinten kanssa;
               
            
               
                  5.
               
               
                  on tyytyväinen siihen, että Euroopan unionin neuvoston asema on muuttunut tarkkailijasta viralliseksi sopimuspuoleksi; panee kuitenkin merkille, että sen osallistuminen rajoittuu tapaamisiin korkeimpien virkamiesten kanssa sekä ainoastaan vapaaehtoisuuden pohjalta pysyvien edustajien ja pysyvien edustajien sijaisten tapaamisiin heidän maansa puheenjohtajakauden ja sitä edeltävien kuuden kuukauden aikana; painottaa, että yhteisen kehyksen uskottavuuden vuoksi kaikkien pysyvien edustustojen olisi osallistuttava aktiivisesti siihen vapaaehtoisten järjestelmiensä kautta ja jatkettava näiden soveltamista puheenjohtajakautensa päätyttyä ja ulotettava ne mahdollisuuksien mukaan myös muihin virkamiehiin;
               
            
               
                  6.
               
               
                  huomauttaa, että komissio ei neuvotteluprosessin aikana antanut yhteiseen kehykseen osallistumista koskevia merkittäviä lisäsitoumuksia; pitää erityisen valitettavana, että henkilötasolla sitä sovelletaan vain toimielinten korkeimpiin virkamiehiin; painottaa, että mikäli ehdollisuutta koskevia järjestelyjä tarkistetaan kaikkien kolmen toimielimen osalta, niihin olisi sisällytettävä tapaamiset toimielinten muun henkilöstön kanssa yksikönpäälliköiden tasolla ja sitä ylemmällä tasolla;
               
            
               
                  7.
               
               
                  on tyytyväinen parlamentin neuvotteluprosessissa antamiin sitoumuksiin, jotka koskevat ehdollisuutta ja täydentäviä avoimuustoimenpiteitä; uskoo parlamentin työjärjestyksen 11 ja 35 artiklan muuttamisen velvoittaneen tähän vahvasti; pitää hyvänä, että sopimuksessa säilytetään perustavissa säännöissä vahvistettu jäsenten oikeus hoitaa edustajantointaan itsenäisesti;
               
            
               
                  8.
               
               
                  suhtautuu myönteisesti unionin toimielinten, elinten ja laitosten mahdollisuuteen osallistua toimintaan vapaaehtoiselta pohjalta; katsoo, että allekirjoittaneiden toimielinten olisi kannustettava tällaiseen osallistumiseen, sillä niillä on velvollisuus edistää rekisterin käyttöä ja hyödyntää sitä mahdollisimman laajasti; tähdentää, että tällainen osallistuminen edellyttää, että allekirjoittaneet toimielimet osoittavat rekisterille lisäresursseja;
               
            
         
            Sopimuksen soveltamisalaan kuuluva toiminta
         
      
      
               
                  9.
               
               
                  korostaa, että sopimus perustuu toimintaperusteiseen lähestymistapaan, joka kattaa myös epäsuoran edunvalvontatoiminnan; pitää tällaisen toiminnan kattamista tärkeänä etenkin tilanteessa, jossa edunvalvojien ja EU:n päätöksentekijöiden välille on pandemian johdosta syntynyt uusia vuorovaikutusmuotoja;
               
            
               
                  10.
               
               
                  pitää tervetulleina täsmennyksiä, jotka koskevat sopimuksen soveltamisalaan kuuluvaa ja kuulumatonta toimintaa, kuten spontaanien tapaamisten jättämistä soveltamisalan ulkopuolelle ja toisaalta sellaisten kolmansien maiden välittäjien, joilla ei ole diplomaattista asemaa, sisällyttämistä soveltamisalaan;
               
            
               
                  11.
               
               
                  pitää tärkeänä määrittää ne tapaamiset edunvalvojien kanssa, jotka olisi julkistettava suunniteltuina tapaamisina; pitää hyvänä komission käytäntöä julkistaa myös tapaamiset, jotka järjestetään muuten kuin kasvotusten, esimerkiksi videoyhteyden välityksellä; painottaa, että myös ennalta suunniteltua puhelinkeskustelua olisi pidettävä tapaamisena;
               
            
         
            Ehdollisuutta koskevat toimenpiteet, vuosikertomus ja uudelleentarkastelu
         
      
      
               
                  12.
               
               
                  pitää ehdollisuutta koskevien toimenpiteiden ja muiden täydentävien avoimuustoimenpiteiden toteuttamista yksittäisillä päätöksillä ratkaisuna, joka kunnioittaa kolmen allekirjoittaneen toimielimen valtaa organisoida sisäinen toimintansa; pitää siksi myönteisenä, että vuosikertomuksen on määrä kattaa myös allekirjoittaneiden toimielinten näin hyväksymien toimenpiteiden täytäntöönpano;
               
            
               
                  13.
               
               
                  ehdottaa, että vuosikertomukseen sisällytetään tiedot rekisteröityneistä, jotka ovat olleet tutkinnan kohteena ja jotka on lopulta poistettu rekisteristä hyvän edunvalvontatavan noudattamatta jättämisen vuoksi;
               
            
               
                  14.
               
               
                  pitää hyvänä sopimuksen 5 artiklan nojalla toteutettujen täytäntöönpanotoimenpiteiden oikea-aikaista ja säännöllistä uudelleentarkastelua, jotta voidaan antaa suosituksia siitä, miten tällaisia toimenpiteitä voitaisiin parantaa ja vahvistaa;
               
            
               
                  15.
               
               
                  kehottaa allekirjoittaneita toimielimiä laatimaan ennen rekisterin seuraavaa tarkistusta analyysin uusien avoimuussääntöjen vaikutuksista päätöksentekomenettelyihin, mukaan lukien toimielinten yhteisen kehyksen puitteissa hyväksymät ehdollisuustoimenpiteet ja täydentävät avoimuustoimenpiteet, ja näiden sääntöjen vaikutuksesta kansalaisten käsitykseen unionin toimielimistä;
               
            
               
                  16.
               
               
                  korostaa, että ehdollisuustoimenpiteiden ja täydentävien avoimuustoimenpiteiden selkeä ja oikea-aikainen julkaiseminen on olennaisen tärkeää, jotta voidaan varmistaa avoimuus edunvalvojia ja kansalaisia kohtaan, mikä vahvistaa heidän luottamustaan yhteisen kehyksen moitteettomaan toimintaan;
               
            
         
            Euroopan parlamentin rooli
         
      
      
               
                  17.
               
               
                  on tyytyväinen parlamentin neuvottelujen kuluessa antamiin sitoumuksiin, erityisesti ehdollisuuden puutteiden korjaamista koskevaan ehdotukseen ”Closing the loopholes – Parliament’s proposals on conditionality”, ja korostaa tarvetta panna ne täysin täytäntöön ja julkaista ne sopimuksen 5 artiklan 3 kohdan mukaisesti ilman aiheetonta viivytystä;
               
            
               
                  18.
               
               
                  painottaa tarvetta varmistaa, että parlamentin poliittinen taso kokee vahvasti asiakseen huolehtia täytäntöönpano- ja uudelleentarkasteluprosessista; ehdottaa, että sopimuksen 14 artiklan mukainen uudelleentarkasteluprosessi toteutetaan ja muotoillaan tiiviissä yhteistyössä avoimuusrekisteristä vastaavan parlamentin varapuhemiehen kanssa;
               
            
               
                  19.
               
               
                  pyytää puhemiehistöä ja muita asiaankuuluvia elimiä toteuttamaan pikaisesti etenkin seuraavat toimenpiteet:
                  
                              a)
                           
                           
                              suoran yhteyden luominen työjärjestyksen 11 artiklan 3 kohdassa määrätyn tapaamisten julkistamisen ja avoimuusrekisterin välille ja merkittävien parannusten tekeminen, jotta tämä julkistamisväline olisi kaikin puolin käyttäjäystävällinen ja sisältäisi hakutoiminnon;
                           
                        
                              b)
                           
                           
                              suoran yhteyden luominen avoimuusrekisterin ja ns. lainsäädännöllisen jalanjäljen eli niiden tietojen välille, joita jäsenet antavat kuulemistaan ulkopuolisista tahoista työjärjestyksen liitteeseen I sisältyvien, taloudellisten sidonnaisuuksien ja eturistiriitojen alalla sovellettavien Euroopan parlamentin jäsenten menettelysääntöjen 4 artiklan 6 kohdan mukaisesti;
                           
                        
                              c)
                           
                           
                              sellaisen säännön käyttöönottaminen, että parlamentin virkamiehet yksikönpäälliköistä pääsihteeriin voivat tavata vain rekisteröityneitä edunvalvojia;
                           
                        
                              d)
                           
                           
                              sellaisen suosituksen antaminen parlamentin henkilöstölle, että henkilöstöön kuuluvat tapaavat avoimuusrekisterin soveltamisalaan kuuluvia henkilöitä tai organisaatioita vain, jos nämä ovat rekisteröityneet, ja että he tarkistavat tämän seikan järjestelmällisesti ennen näitä tapaamisia;
                           
                        
                              e)
                           
                           
                              kokonaisvaltaisen lähestymistavan kehittäminen, niin että rekisteröitymistä edellytetään myös kaikilta niiltä avoimuusrekisterin soveltamisalaan kuuluvilta, jotka osallistuvat puhujina mihin tahansa valiokunnan tai laajennetun työryhmän järjestämiin tilaisuuksiin, kuten työpajoihin ja seminaareihin sekä valtuuskuntien kokouksiin;
                           
                        
                              f)
                           
                           
                              kokonaisvaltaisen ja johdonmukaisen lähestymistavan kehittäminen osallistumiseen tapahtumien järjestämiseen parlamentin tiloissa ja rekisteröitymisen edellyttäminen tarvittaessa kaikilta avoimuusrekisterin soveltamisalaan kuuluvilta, jotka haluavat osallistua tapahtumien järjestämiseen parlamentin tiloissa;
                           
                        
            
               
                  20.
               
               
                  kehottaa erityisesti valiokuntien puheenjohtajakokousta
                  
                              a)
                           
                           
                              hyväksymään suuntaviivat, joilla tuetaan esittelijöitä, valmistelijoita, varjoesittelijöitä, varjovalmistelijoita ja valiokuntien puheenjohtajia, jotta he voivat täyttää työjärjestyksen 11 artiklan 3 kohdan mukaiset velvollisuutensa;
                           
                        
                              b)
                           
                           
                              hyväksymään valiokuntien sihteeristöjä koskevat suuntaviivat jäsenten tukemisesta niin, että heitä muistutetaan järjestelmällisesti mahdollisuudesta julkistaa työjärjestyksen liitteeseen I sisältyvien, taloudellisten sidonnaisuuksien ja eturistiriitojen alalla sovellettavien Euroopan parlamentin jäsenten menettelysääntöjen 4 artiklan 6 kohdan mukaisesti edunvalvojat, joita on kuultu mietinnön aiheeseen liittyvistä seikoista;
                           
                        
            
               
                  21.
               
               
                  kehottaa perussopimus-, työjärjestys- ja toimielinasioiden valiokuntaa harkitsemaan parlamentin työjärjestyksen tarkistamisen yhteydessä täydentäviä avoimuustoimenpiteitä, jotka olisi otettava käyttöön, jotta voidaan lujittaa parlamentin sitoutumista yhteiseen kehykseen; korostaa työjärjestyksen tarkistamiseen aina sovellettavien muodollisten vaatimusten merkitystä;
               
            
         
            Kelpoisuusvaatimukset, hyvä edunvalvontatapa ja rekisteröityviltä edellytettävät tiedot
         
      
      
               
                  22.
               
               
                  toteaa, että sopimuksen liitteessä I esitetyn hyvän edunvalvontatavan noudattaminen on yksi kelpoisuusvaatimuksista ja että rekisteröityneiden on otettava huomioon toimielinten entisiin jäseniin ja entiseen henkilöstöön toimielimestä lähdön jälkeen sovellettavat salassapitovaatimukset ja -säännöt;
               
            
               
                  23.
               
               
                  pitää hyvänä täsmennystä, että kun rekisteröityneet ulkoistavat osan toiminnastaan, ne eivät vapaudu velvollisuudesta varmistaa toimeksisaajiensa noudattavan samoja eettisiä normeja, joita niihin itseensä sovelletaan;
               
            
               
                  24.
               
               
                  on tyytyväinen siihen, että rekisteröityvät velvoitetaan julkistamaan taloudelliset tiedot sekä asiakkaista että välittäjistä ja että taloudellisia tietoja vaaditaan myös rekisteröityviltä, jotka eivät valvo kaupallisia etuja; pitää myönteisenä, että rekisteröityneet ovat velvollisia julkistamaan taloudelliset tiedot kerran vuodessa ja myös pitämään nämä tiedot ajan tasalla, erityisesti, jos muutetaan merkittävästi täytäntöönpanopäätöksiä edellyttäviä tietoja;
               
            
               
                  25.
               
               
                  kiinnittää huomiota siihen, että rekisteröityvien on nyt annettava tiedot toimintansa kohteena olevista lainsäädäntöehdotuksista, politiikoista ja aloitteista; katsoo, että tämä lisää avoimuutta heidän valvomistaan eduista;
               
            
         
            Sihteeristö ja johtokunta
         
      
      
               
                  26.
               
               
                  pitää myönteisenä sitoumusta lisätä rekisterin ylläpitoon, kehittämiseen ja tunnetuksi tekemiseen tarkoitettuja resursseja samoin kuin neuvoston virallista osallistumista sihteeristöön; katsoo, että tällaiset yhteistä kehystä koskevat sitoumukset parantanevat sihteeristön valmiuksia antaa oikea-aikaisesti ohjeita rekisteröityville ja tukea näitä pyydettyjen tietojen rekisteröinnissä ja päivittämisessä; tähdentää erityisesti, että rekisteröityneiden määrään nähden henkilöstöresurssit ovat hyvin rajalliset verrattuna vastaaviin kansallisiin järjestelmiin ja että tämä rajoite heikentää rekisterin toiminnan tehokkuutta; kehottaa toimielimiä varmistamaan sihteeristölle ja johtokunnalle niiden asianmukaisen toiminnan edellyttämät resurssit ja henkilöstön;
               
            
               
                  27.
               
               
                  toteaa, että kaikkien kolmen toimielimen tasavertainen osallisuus sihteeristön ja johtokunnan toiminnassa oletettavasti takaa yksimielisyyden, kehittää yhteistä vastuunottoa kehyksestä ja edistää yhteistä avoimuuskulttuuria;
               
            
               
                  28.
               
               
                  on tyytyväinen johtokunnan perustamiseen ja sen tehtävään valvoa sopimuksen yleistä hallinnollista täytäntöönpanoa ja toimia sihteeristön toteuttamien toimenpiteiden tarkastuselimenä; pitää myönteisenä, että sopimukseen sisältyy vankka hallinnollinen menettely, jolla turvataan rekisteröityneiden menettelylliset oikeudet;
               
            
         
            Menettelyä koskevat määräykset
         
      
      
               
                  29.
               
               
                  hyväksyy tämän päätöksen liitteessä A olevan sopimuksen tekemisen;
               
            
               
                  30.
               
               
                  hyväksyy tämän päätöksen liitteessä B olevan Euroopan parlamentin, Euroopan unionin neuvoston ja Euroopan komission poliittisen lausuman, joka julkaistaan yhdessä sopimuksen kanssa Euroopan unionin virallisen lehden L-sarjassa;
               
            
               
                  31.
               
               
                  päättää, että sopimuksen 9 artiklan ja 15 artiklan 2 kohdan mukaisesti johtokunnalla ja sihteeristöllä on sopimuksen voimaantulosta alkaen valtuudet tehdä Euroopan parlamentin puolesta hakijoita ja rekisteröityneitä koskevia yksittäisiä päätöksiä 20 päivänä toukokuuta 2021 tehdyn pakollista avoimuusrekisteriä koskevan Euroopan parlamentin, Euroopan unionin neuvoston ja Euroopan komission toimielinten välisen sopimuksen (4) mukaisesti;
               
            
               
                  32.
               
               
                  kehottaa puhemiestä allekirjoittamaan sopimuksen neuvoston puheenjohtajan ja komission puheenjohtajan kanssa ja huolehtimaan sen julkaisemisesta Euroopan unionin virallisessa lehdessä;
               
            
               
                  33.
               
               
                  kehottaa puhemiestä välittämään tämän päätöksen liitteineen tiedoksi neuvostolle ja komissiolle sekä jäsenvaltioiden parlamenteille.
               
            
         (1)  EUVL L 277, 19.9.2014, s. 11.
      
         (2)  EUVL C 337, 20.9.2018, s. 120.
      
         (3)  Hyväksytyt tekstit, P8_TA(2019)0046.
      
         (4)  EUVL L 207, 11.6.2021, s. 1.
   
   
      
         
            LIITE A
         
         
            EUROOPAN PARLAMENTIN, EUROOPAN UNIONIN NEUVOSTON JA EUROOPAN KOMISSION TOIMIELINTEN VÄLINEN SOPIMUS PAKOLLISESTA AVOIMUUSREKISTERISTÄ
         
         
            (Liitettä ei esitetä tässä, koska se vastaa toimielinten välistä sopimusta sellaisena kuin se on julkaistuna virallisessa lehdessä EUVL L 207, 11.6.2021, s. 1.)
         
      
   
   
      
         
            LIITE B
         
         
            EUROOPAN PARLAMENTIN, EUROOPAN UNIONIN NEUVOSTON JA EUROOPAN KOMISSION POLIITTINEN LAUSUMA PAKOLLISTA AVOIMUUSREKISTERIÄ KOSKEVAN TOIMIELINTEN VÄLISEN SOPIMUKSEN HYVÄKSYMISEN YHTEYDESSÄ
         
         Euroopan parlamentti, Euroopan unionin neuvosto ja Euroopan komissio tunnustavat ehdollisuusperiaatteen merkityksen kulmakivenä kolmen toimielimen koordinoidulle toimintamallille, jonka tavoitteena on vahvistaa yhteistä avoimuuskulttuuria ja asettaa samalla korkeat vaatimukset avoimelle ja eettiselle edunvalvonnalle unionin tasolla.
         Euroopan parlamentti, Euroopan unionin neuvosto ja Euroopan komissio toteavat, että seuraavia asioita koskevat ehdollisuutta koskevat toimenpiteet ja täydentävät avoimuustoimenpiteet ovat sopusoinnussa pakollista avoimuusrekisteriä koskevan toimielinten välisen sopimuksen kanssa, tukevat koordinoidun toimintamallin tavoitetta ja muodostavat vakaan perustan kyseisen toimintamallin kehittämiselle ja parantamiselle sekä eettisen edunvalvonnan vahvistamiselle unionin tasolla:
         
                     —
                  
                  
                     päättäjien tapaamiset rekisteröityneiden edunvalvojien kanssa soveltuvin osin (1);
                  
               
                     —
                  
                  
                     edunvalvojien kanssa järjestettävien tapaamisten julkistaminen soveltuvin osin (2);
                  
               
                     —
                  
                  
                     henkilöstön tapaamiset, erityisesti korkealla tasolla, rekisteröityneiden edunvalvojien kanssa (3);
                  
               
                     —
                  
                  
                     puhuminen Euroopan parlamentin julkisissa kuulemisissa (4);
                  
               
                     —
                  
                  
                     jäsenyys komission asiantuntijaryhmissä ja osallistuminen tiettyihin tapahtumiin, foorumeihin tai tiedotustilaisuuksiin (5);
                  
               
                     —
                  
                  
                     pääsy toimielinten tiloihin (6);
                  
               
                     —
                  
                  
                     edunvalvojille järjestettävien tilaisuuksien suojelijana toimiminen soveltuvin osin;
                  
               
                     —
                  
                  
                     jäsenvaltioiden poliittinen julistus, jonka mukaan ne soveltavat vapaaehtoisesti kansallisen lainsäädännön ja toimivallan mukaisesti ehdollisuusperiaatetta pysyvän edustajansa ja pysyvän edustajan sijaisensa tapaamisiin edunvalvojien kanssa neuvoston puheenjohtajakautensa aikana ja sitä edeltävien kuuden kuukauden aikana, sekä mikä tahansa muu tämän lisäksi toteutettu yksittäisten jäsenvaltioiden vapaaehtoinen kansallisen lainsäädännön ja toimivallan mukainen toimenpide, joista molemmat otetaan yhtäläisesti huomioon.
                  
               
            (1)  Euroopan parlamentin työjärjestyksen 11 artiklan 2 kohta, Euroopan komission jäsenten toimintasäännöistä 31 päivänä tammikuuta 2018 annetun komission päätöksen (C(2018)0700) 7 artikla (EUVL C 65, 21.2.2018, s. 7); Euroopan komission työmenetelmien V kohta.
         
            (2)  Euroopan parlamentin työjärjestyksen 11 artiklan 3 kohta; komission päätös 2014/838/EU, Euratom, annettu 25 päivänä marraskuuta 2014, komission pääjohtajien ja organisaatioiden tai itsenäisten ammatinharjoittajien välisiä kokouksia koskevan tiedon julkaisemisesta (EUVL L 343, 28.11.2014, s. 19); komission päätös 2014/839/EU, Euratom, annettu 25 päivänä marraskuuta 2014, komission jäsenten ja organisaatioiden tai itsenäisten ammatinharjoittajien välisiä kokouksia koskevan tiedon julkaisemisesta (EUVL L 343, 28.11.2014, s. 22).
         
            (3)  Neuvoston pääsihteeristön ja edunvalvojien välisen yhteydenpidon sääntelystä annetun neuvoston päätöksen 3 artikla ja Euroopan komission työmenetelmien V kohta.
         
            (4)  Julkisia kuulemisia koskevista säännöistä 18 päivänä kesäkuuta 2003 annetun Euroopan parlamentin puhemiehistön päätöksen 7 artikla.
         
            (5)  Euroopan parlamentin työjärjestyksen 35 artikla; komission asiantuntijaryhmien perustamista ja toimintaa koskevien horisontaalisten sääntöjen vahvistamisesta 30 päivänä toukokuuta 2016 annetun komission päätöksen (C(2016)3301) 8 artikla; neuvoston pääsihteeristön virkamiesten ja edunvalvojien vuorovaikutuksen sääntelystä annetun neuvoston päätöksen 4 ja 5 artikla.
         
            (6)  Euroopan parlamentin työjärjestyksen 123 artikla luettuna yhdessä kulkulupia Euroopan parlamentin tiloihin koskevista säännöistä 13 päivänä joulukuuta 2013 annetun pääsihteerin päätöksen kanssa; neuvoston pääsihteeristön ja edunvalvojien välisen yhteydenpidon sääntelystä annetun neuvoston päätöksen 6 artikla.